Drie motoriste tydens transitorooftog geskietArgieffoto ter illustrasie. Foto: Verskaf Minstens drie mense is gewond toe skote Woensdag omstreeks 19:30 op die R510-snelweg tussen Rustenburg en Mogwase in Noordwes tydens ŉ transitorooftog geklap het. Drie motoriste, almal mans, is gewond nadat hulle glo in die spervuur van die rooftog beland het. Volgens Russel Meiring, ER24-woordvoerder, is nooddienste na die toneel ontbied waar verskeie motors waaronder ’n transitovoertuig in die pad gestaan het. Die mans is op die toneel vir skietwonde behandel voordat hulle na ŉ hospitaal gehaas is. Kol. Brenda Muridili, polisiewoordvoerder, het dié voorval aan Maroela Media bevestig. Volgens Muridili was die beseerde mans motoriste wat toevallig naby aan die transitovoertuig was toe die rowers toegeslaan het. Muridili het gesê ’n onbekende aantal rowers het ná afloop van die rooftog glo in ’n BMW-motor van die toneel gevlug. Dit is in dié stadium onduidelik of enige geld tydens die rooftog gesteel is. Die sekuriteitswagte is nie gedurende die rooftog beseer nie. Muridili het bevestig ŉ saak van poging tot moord en gewapende roof word ondersoek.